送黄竑
作者：葉適
朝代：宋

paragraphs: 有客家住寶劍窟，將身自比夜明簾。
見我立談盡肝膈，駭視世俗徒沾沾。
千年豪傑供指使，笑撻胡虜如奴鉗。
嗟予病衰絕少韻，只欲炙背依茅簷。
勸子持難復居易，呂梁之舟先歷試。
焦桐邂逅爨下薪，良玉磋磨廟中器。
誰言怒海鯤鯨惡，別有晴川鷗鳥戲。
心亨習坎行自孚，安流儻寄相思字。